**ELŐTERJESZTÉS**

**Szombathely Megyei Jogú Város Közgyűlésének 2020. június 25-i ülésére**

**Javaslat**

**a Közterület-felügyelet tevékenységét érintő döntések meghozatalára**

A Tisztelt Közgyűlés 2019. november 28-i döntése alapján Szombathely Megyei Jogú Város Közterület-felügyelet 2020. január 1. napjával beolvadt Szombathely Megyei Jogú Város Polgármesteri Hivatalába. A Közterület-felügyelet által ellátott közfeladatokat 2020. január 1. napjától Szombathely Megyei Jogú Város Polgármesteri Hivatala Hatósági Osztály Közterület-felügyelet látja el. Jelen előterjesztés keretében tájékoztatást adok a Közterület-felügyelet létszámfejlesztéséről, a 2020. évben eddig elvégzett feladatokról, valamint a Közterület-felügyelet által végzendő új feladatokra és változásokra is javaslatot teszek, kiemelve a belvárosban felmerülő akut problémák megoldásában történő közreműködést.

1. **A Közterület-felügyelet létszámának növelése**

A beolvadással 2020. január 1-jével a Polgármesteri Hivatal a Közterület-felügyelet teljes személyi állományát (30 fő) átvette. A Közterület-felügyelet Hivatalba történő beolvadása óta több részletben már sikerült növelni a Közterület-felügyelet létszámát.

* A beolvadással 2020. január 1-jével a megszűnő igazgató-helyettesi státusz helyett 2 további közterület-felügyelő alkalmazására nyílt lehetőség.
* A közterület-felügyelettel kapcsolatos feladatok Hivatalon belüli átszervezésével 2020. február 1. napjától 1 újabb felügyelő alkalmazása vált lehetővé.
* 2020. március 1. napjától az építéshatósági feladatok átszervezéséhez kapcsolódóan a Tisztelt Közgyűlés 1 újabb felügyelői státusz létesítéséről szóló döntése megteremtette az alapját annak, hogy egy újabb felügyelő páros végezheti feladatát és működhet közre Szombathelyen a közrend, közbiztonság, a közterületek rendjének és tisztaságának védelmében.

**A 4 fős létszámfejlesztésre tehát a hivatali struktúra átszervezésével került sor, azzal, hogy a Polgármesteri Hivatal összlétszámát nem érintette a változás.** Az újonnan létrejövő státuszok közül kettőt már sikerült betölteni, a maradék 2 státusz betöltése érdekében hirdetések jelennek meg Szombathely Megyei Jogú Város honlapján, valamint a helyi sajtó különböző fórumain.

1. **Közreműködés az elsődlegesen belvárosban tapasztalható problémák megoldásában**

A fenti átszervezés lehetővé teszi a városban jelenleg tapasztalható, akut problémák kezelését, amelyekre a létesített 4 közterület felügyelői státuszt kívánjuk biztosítani. A problémákat és annak megoldásaiban történő közreműködést az alábbiak szerint lehet összefoglalni.

1. **Koldulás, kéregetés jelenléte elsősorban a belvárosban és az áruházak környékén**

A koldulás problémaköre az utóbbi időben fokozottan jelentkezett, főként az alábbi helyszíneken:

* Hefele Menyhért utcai élelmiszer áruház környéke, beleértve a Kossuth Lajos utca felé vezető átjárót;
* a Fő tér és a 48-as tér közötti átjáró;
* a Fő téri vendéglátó kerthelyiségek;
* Szent Erzsébet tér;
* Gyöngyösparti sétány;
* Borostyánkő áruház környéke;
* Szent Márton utca 23-37. sz. társasházak környéke;
* a Kisfaludy S. u. – Vörösmarty M. u. kereszteződése és annak közvetlen környezete;
* a Kisfaludy S. u. – Nádasdy F. u. kereszteződése és annak közvetlen környezete;
* Zanati úti hajléktalanszálló környéke.
* a belvárosi parkolók területe.

A szabálysértésekről, a szabálysértési eljárásról és a szabálysértési nyilvántartási rendszerről szóló 2012. évi II. törvény (a továbbiakban: Szabs.tv.) 185. §-a értelmében: aki közterületen vagy nyilvános helyen, olyan módon koldul, hogy a járókelőket, illetve a nyilvános helyen jelenlévőket pénz átadása céljából leszólítja, szabálysértést követ el. A szabálysértés miatt a közterület-felügyelő is szabhat ki helyszíni bírságot 5.000,- és 50.000,- Ft között. **A jogszabályi alapja tehát megvan a koldulás visszaszorításának, a személyi feltételek adottá váltak a fentiek alapján, ezért a jövőben a Közterület-felügyelet a fenti területeket folyamatosan ellenőrizni fogja a koldulás visszaszorítása és a szombathelyiek zaklatásának megelőzése érdekében.**

Fentiek mellett ebben a tárgykörben a Közterület-felügyelet közvetlenül is kereshető egész nap a 94/501-301-es telefonszámon. A belvárosi helyszínek esetén a felügyelők a jelzéstől számított 10 percen belül a helyszínre érkeznek és intézkednek.

1. **Közterületi szeszesital-fogyasztás**

A közterületi szeszesital-fogyasztás és az ahhoz kapcsolódó hangoskodás és szemetelés is nagy problémát okoz. A Szabs.tv. 200. § (1) bekezdés a) pontjában felhatalmazást ad az önkormányzatoknak, hogy tilalmat határozzon meg a szeszes ital árusítására vagy a közterületen történő fogyasztására vonatkozóan. A közterület-felügyelők ezen tilalom megszegésével elkövetett szabálysértés miatt is szabhatnak ki helyszíni bírságot 5.000,- és 50.000,- Ft között.

Erre vonatkozóan Szombathelyen a jelenleg hatályos, a közterület használatának szabályairól szóló 2/2011. (I.31.) önkormányzati rendelet 10/A. §-ában foglalt szabályozás alapján az alábbi közterületeken tilos a szeszesital bármely formában történő fogyasztása:

* + 1. kereskedelmi és vendéglátó üzletek – ideértve a kizárólagosan palackozott italokat forgalmazó üzletek –, áruházak közterületre nyíló bejáratától számított 50 méteren belül;
    2. rendelők, szociális, köznevelési és egészségügyi intézmények, közhatalmi funkciót ellátó szervezet (bíróság, ügyészség, rendőrség, NAV, kormányhivatalok, önkormányzatok stb.) elhelyezésére szolgáló épületek, valamint egyházi épületek telekhatárától számított 200 méteres távolságon belül;
    3. közterületi játszótereken, továbbá a játszóterek külső határvonalától számított 5 méteres távolságon belül;
    4. közösségi közlekedési eszköz igénybevételének céljából létesített, illetve erre kijelölt megállóban, várakozóhelyen, illetve helyiségben, valamint nyílt légterű megálló, várakozóhely esetén annak külső határvonalától számított 5 méteres távolságon belül, azzal, hogy ha a szeszesital fogyasztási korlátozás alá tartozó terület külső határvonala nem állapítható meg egyértelműen, akkor a szeszesital fogyasztása a megállót vagy várakozóhelyet kijelölő táblától vagy más jelzéstől számított 5 méteres sugarú körnek megfelelő körzetben tilos.

A fentieket nem kell alkalmazni a közterület-használati engedéllyel rendelkező

1. vendéglátó előkertek,
2. városi rendezvények, valamint
3. szeszesital kimérési engedéllyel is rendelkező rendezvények területére.

**A közelmúltban tapasztalt problémák miatt indokolttá vált a helyszínek bővítése, egyes – akár már jelenleg is a tilalmazottak közé tartozó – helyszínek nevesítése, amelynek körére az alábbi javaslatot teszem, természetesen a fenti kivételek fenntartásával:**

1. Fő tér,
2. Savaria tér,
3. *a)-b)* pont szerinti terekre bevezető díszburkolatos járdaszakasz,
4. Berzsenyi tér,
5. Szent Márton tér,
6. Mindszenty tér,
7. Szily János utca,
8. a Szent Márton út – Hunyadi út közötti gyalogos aluljáró,
9. közkertek, közparkok.

A kiterjesztett helyszíneket tartalmazó rendelettervezet 2020. július 1. napjától lépne hatályba. A jogalkotásról szóló 2010. évi CXXX. törvény (a továbbiakban: Jat.) 17. § (1) bekezdése alapján a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit. A Jat. 18. § (1) bekezdése alapján pedig a jogszabály tervezetéhez a jogszabály előkészítője indokolást csatol. Erre tekintettel az előterjesztés mellékletét képezi a rendelet-módosítás tervezete mellett a tervezethez fűzött előzetes hatásvizsgálat és indokolás.

1. **A közterületeket nem rendeltetésszerűen használó személyek jelenléte a közterületeken**

Az utóbbi időben megszaporodtak az olyan esetek, amikor bizonyos személyek közterületet, utcabútorokat nem rendeltetésszerűen használnak, sok esetben megbotránkoztatva ezzel más szombathelyieket. Ezen probléma megoldása érdekében – amennyiben hajléktalan személyeket érintően bejelentés érkezik a társaság irányába - a Fogyatékkal Élőket és Hajléktalanokat Ellátó NKft. utcai szociális szolgálata a jövőben még inkább fokozott figyelmet fordít ezen személyek ellátására. Ilyen magatartás észlelése esetén a Kft. utcai szociális szolgálata a 0680/205165-ös, ingyenes telefonszámon hívható, akik 10 percen belül a helyszínre érkeznek és intézkednek.

1. **Tudatmódosító szerek hatása alatt álló személyek jelenléte a közterületeken**

A tudatmódosító szerek hatása alatt álló személyek közterületen történő megbotránkoztató magatartása sok esetben félelmet, ellenérzést kelt a szombathelyiek körében. Ezen probléma megoldásában a rendőrség tud közreműködni. A rendőrségnek ugyanis lehetősége van olyan gyorstesztek elvégzésére, amely alkalmas a tudatmódosító szer kimutatására, és ennek alapján a rendőrség intézkedhet. Szintén a fenti problémák megoldását segítheti elő a Belvárosi Rendőrőrs hosszabb ideig tartó, megerősített működtetése a jövőben. Amennyiben szükséges, úgy a rendőrség ezen feladatait az önkormányzat akár anyagi erőforrásokkal is támogatni fogja.

1. **A Közterület-felügyelet** **által 2020. január 1. napjától, illetve a veszélyhelyzet alatt végzett új feladatok**

A Közterület-felügyelet Polgármesteri Hivatalba integrálásának egyik fő célja az volt, hogy a szervezet még hangsúlyosabban, ügyfélbarát módon segítse a szombathelyieket és álljon a városlakók szolgálatában. Ez a szellemiség tükröződött a 2020. évben eddig elvégzett új feladatokban is:

* Január-február folyamán a közterület-felügyelők a lakótelepeken az esti órákban több alkalommal is felmérést készítettek a meglévő parkolási problémákról. Ezt alapul véve vált lehetővé annak meghatározása, hogy mely helyszíneken indokolt leginkább új parkolók létesítése Szombathelyen.
* Februárban és márciusban a felügyelők Szombathely város közigazgatási területén elhelyezett szelektív hulladékgyűjtő edényekkel kapcsolatban végeztek heti több alkalommal ellenőrzést, illetve felmérést, amely a szelektív hulladékgyűjtő edények ürítési gyakoriságával kapcsolatos döntések meghozatalához, ezáltal az illegális hulladéklerakás visszaszorításához nyújt tapasztalati alapot.

A Közterület-felügyelet tapasztalata és ilyen jellegű munkája a későbbiekben is hozzájárulhat a közterületekkel, közlekedéssel, parkolással, illetve köztisztasággal kapcsolatos fejlesztések irányainak meghatározásához.

A Közterület-felügyelet az új koronavírus járvány elleni szombathelyi védekezésből is kivette a részét. A veszélyhelyzet során a közterület-felügyelők az alábbi feladatokat is ellátták:

* A járőröző közterület-felügyelők folyamatosan, napi rendszerességgel ellenőrizték a játszóterek lezárását elrendelő polgármesteri döntés betartását. Az ellenőrzés során ott tartózkodókat megkérték a – lehetőség szerint otthonukba történő – távozásra.
* A járőröző közterület-felügyelők szóbeli tájékoztatással és szórólap átadásával felhívták a közterületen tartózkodó 65 év felettiek figyelmét arra a lehetőségre, amely szerint a Pálos Károly Szociális Szolgáltató Központ és Gyermekjóléti Szolgálat segítséget nyújt gyógyszerkiváltásban és személyes szükségletet kielégítő bevásárlásban, ha egyedül élnek és családtagjaik, ismerőseik, barátaik nem tudnak részt vállalni a róluk való gondoskodásban.
* A járőröző közterület-felügyelők szóbeli tájékoztatással és szórólap átadásával felhívták a közterületen kutyát sétáltató 65 év felettiek figyelmét arra a lehetőségre, amely szerint lehetőségük van az Önkormányzat segítségével önkéntest igénybe venni kutyájuk sétáltatásához, ha egyedül élnek és családtagjaik, ismerőseik, barátaik nem tudnak segíteni az állat gondozásában.
* A szombathelyi lakcímen járványügyi megfigyelés alá helyezett állampolgárok részére kiszállították az alapvető élelmiszerekből, gyógyszerekből és meleg ételből álló, a Pálos Károly Szociális Szolgáltató Központ és Gyermekjóléti Szolgálat által összekészített ellátmányokat.
* A Szombathelyi Rendőrkapitányság kérésére a közterület-felügyelők a hétvégi napokon segítették a szombathelyi piacon a rendőrség munkáját a piacot érintő szabályok – az egyidejűleg a piacon tartózkodók maximális létszáma, külön bejáraton és csak maszkban történő beengedés, illetve a 65 év felettiek külön időben történő beengedése – betartatásában.
* A húsvéti hétvégére bevezetett szigorúbb kijárási korlátozás szabályok betartatása érdekében a felügyelők közreműködtek annak biztosításában, hogy a lezárással érintett (a Csónakázó-tó környéki, valamint a Sportligetben és a Parkerdőnél található) parkolókat ne használja senki.
* A közterület-felügyelők az írásbeli érettségik első hetében a szombathelyi középiskolákat határoló közterületeken közreműködtek abban, hogy az érettségi vizsgák lebonyolítása biztonságos körülmények között, az előírásoknak megfelelően történjen.
* A Közterület-felügyelet beosztottjai emellett – a Polgármesteri Hivatal többi dolgozójához hasonlóan – részt vettek a szombathelyieknek megküldésre kerülő maszkok borítékolásában.

1. **A Közterület-felügyelet további új feladatai**

A Közterület-felügyelet szolgáltatóbb jellegét kidomborító, illetve a még hatékonyabb munkavégzése érdekében az alábbi új eljárásrendre, valamint feladatokra teszek javaslatot.

1. **A gyors reagálású csoport támogatása**

A közterületi problémák és hibák közterület-felügyelők általi észlelése és a megoldást kezelő szervhez történő eljutása között a jelenlegi rendszerben több alkalommal napok, hetek telnek el. A Kommunális és Környezetvédelmi Irodával, valamint az Informatikai Irodával közösen kidolgozásra került együttműködési rendszer új alapokra helyezné a közterületen észlelt problémák gyors és hatékony megoldását.

Az 5 közterületi járőrpáros részére beszerzésre került 5 db speciális mobil telefon, ami fotó készítésére és internet csatlakozásra alkalmas, kültéri használathoz ideális. A felügyelők az észlelt problémákat és hibákat (út, járda, kerékpárút hibája; közlekedési táblák; padka, árok; fedlapok és víznyelők hibája; parkokban történő rongálás; közlekedési lámpák és közvilágítással kapcsolatos problémák; bontás utáni helyreállítás hibája; illegális hulladék elhelyezés) az észlelést követően azonnal, még a helyszínről bejelentik, a kialakított telefonos rendszeren keresztül. A bejelentéshez fotót készítenek úgy, hogy a hiba és a környezete is látható legyen. A kép mellett megjelölik a pontos helyszínt és röviden leírják a hiba jellegét.

A Kommunális és Környezetvédelmi Iroda közlekedési ügyintézői azonnal, közvetlenül megkapják, majd feldolgozzák a bejelentést, szükség esetén további információt kérnek, és haladéktalanul megrendelik a hibák elhárítását, a probléma megoldását az illetékes szervtől. A hibák rögzítésre kerülnek egy visszakereshető adatbázisban, amely tartalmazza a bejelentés részleteit, az ügyintézőt és a megtett intézkedést, valamint a javítás időpontját. A közlekedési ügyintéző a rendszeren keresztül visszajelzi, ha a javítás elkészült.

Az elvégzett tevékenységekről havi összesítő kimutatás készül, amelyről a Közgyűlés a Polgármesteri Hivatal törvényességi és hatósági munkájáról, a Hivatal tevékenységéről szóló jegyzői tájékoztató részeként kap tájékoztatást.

Az elektronikus felület kialakításra került, megtörtént a rendszer tesztje és a felügyelők oktatása a használatáról, így javaslatot teszek a rendszer használatának bevezetésére.

A fentiekkel egyidejűleg Szombathely Megyei Jogú Város önkormányzati képviselői ugyanezen a felületen keresztül tudják bejelenteni az általuk észlelt vagy az állampolgárok által számukra jelzett közterületi problémákat. A felület elérhetőségéről a képviselők külön tájékoztatást kapnak. Kérem a Tisztelt Képviselőket, hogy a továbbiakban ezen a felületen keresztül jelezzék az ilyen jellegű észrevételeket, a jegyzőt pedig, hogy az itt érkező bejelentéseket kezelje soron kívül.

1. **Segítségnyújtás a fogyatékkal élőknek**

A Fogyatékkal Élőket és Hajléktalanokat Ellátó Nonprofit Kft. ügyvezető igazgatója az alábbi problémát jelezte. A Fogyatékos Embereket Segítő Szolgáltatások intézménye 65 fő fogyatékkal élő számára biztosít nappali ellátást a 11-es Huszár út 116. sz. alatt, akiknek egy része önállóan közlekedő ellátott. A 11-es Huszár út 118. sz. előtt található az a gyalogátkelőhely, amelyet az ellátottak folyamatosan használnak az úton történő átkeléshez. A 11-es Huszár út sűrű forgalma, illetve az autóvezetői morál miatt rendkívül veszélyes és nagy problémát jelent az ellátottak átjutása az úttesten.

Ebben tudna segíteni egy-egy közterület-felügyelő járőrpáros, akik a forgalmas időszakokban, hétköznap reggel (7.00-7.30 között) az intézményhez érkező, illetve a délután (14.00-14.30 között) onnan távozó fogyatékkal élők számára tudnának segíteni az átkísérésében. A felügyelet ezt, az esélyegyenlőség szempontjából hátrányos helyzetű célcsoportot segítő feladatot az amúgy is a körzetben járőrszolgálatot teljesítő felügyelővel fogja tudni ellátni, úgy tehát, hogy az nem vesz el máshonnan sem időt, sem felügyelőt.

A feladat ellátásának megkezdésével meg kell várni a veszélyhelyzettel összefüggésben a nappali ellátást nyújtó intézmények épületében nyújtott szolgáltatásokat érintő korlátozások megszüntetését, így a feladatellátás próba jelleggel a FÉHE NKft. ügyvezető igazgatójának jelzését követően kerülhet megszervezésre.

1. **Kutyabarát intézkedések**

Szombathelyen 2019-ben indult meg a felelős állattartás népszerűsítésének programja. Városunk megkapta a „Kutyabarát település” minősítést is. A közterület-felügyelők részvétele is elősegítené a felelős állattartás szabályainak megismertetését. A közterületen a kutyát sétáltató gazdák kapnának a tavalyi évben megjelent, szombathelyi kutyatartóknak készült „Gazdi ABC” című kiadványból, illetve egy tekercs ürülékgyűjtő zacskót. A program hozzájárulna a szombathelyi közterületek tisztaságához, valamint a felelős kutyatartás szabályainak betartásához, ezért javaslatot teszek ezen kutyabarát intézkedések bevezetésére.

1. **Csatlakozás a „Nyitott Városháza” programhoz**

Az állampolgárokban a közterületeken betartandó szabályok akkor tudatosulnak, ha az azokat ellenőrző szervezet megközelíthetővé, nyitottá válik feléjük. Emellett a tapasztalatok azt mutatják, hogy a lakosság nagy része nincs tisztában azzal, milyen munkát végez, milyen közfeladatokat lát el a Közterület-felügyelet.

Az Önkormányzat meghirdette a „Nyitott Városháza” programot, amelynek célja, hogy az Önkormányzat és annak intézményei közelebb kerüljenek a városlakókhoz. Erre tekintettel javaslom, hogy a Közterület-felügyelet csatlakozzon a „Nyitott Városháza” programhoz, hirdessen egy szabadegyetem jellegű nyílt napot a 14 év feletti szombathelyiek részére, amelyen a résztvevők megismerkedhetnének a Közterület-felügyelet munkájával és a betartandó szabályokkal. A képzést az igényeknek megfelelő ütemben lehetne indítani, több jelentkező esetén maximum 20 fős csoportokban.

A nyílt nap pontos tematikája úgy kerül kidolgozásra, hogy az alábbi célokat teljesítse:

* A résztvevők megismerik a Közterület-felügyelet működését és annak jogszabályi hátterét.
* Interakciót tesz lehetővé, ezáltal párbeszédet is indít a polgárokkal, ahol a jogszerű és célszerű észrevételek akár beépítésre is kerülhetnek a felügyelet működésébe.
* Felkelti az érdeklődést a Közterület-felügyelet munkája iránt, akár új kollégák jelentkezését, a felügyelők toborzását is elősegítve.

Az új feladatok megszervezését 2020. július 1. napjától javaslom megszervezni, azon elv mentén, hogy az új feladatok a Közterület-felügyelet kötelező feladatainak ellátását nem veszélyeztethetik.

1. **Kényszerítő eszközök használata a közterület-felügyelőknél**

A közterület-felügyeletről szóló jogszabályok lehetővé teszik, hogy a közterület-felügyelők mint rendészeti feladatokat ellátó személyek a törvényben meghatározott feladataik ellátása során

* az intézkedés kikényszerítése céljából vegyi eszközt;
* kizárólag önvédelmi célból szolgálati kutyát, valamint rendőrbotot;
* az előállításnak ellenszegülő személy támadásának, valamint szökésének megakadályozása érdekében bilincset

tartsanak maguknál.

Ezen felhatalmazás alapján a szombathelyi közterület-felügyelők 1987 óta tartanak maguknál vegyi eszközt (könnygázszóró palackot), 2013 óta pedig rendőrbotot és bilincset.

A kényszerítő eszközök közterület-felügyelők általi használatára Szombathelyen még egyszer sem került sor.

A felügyelők tapasztalata és elmondásai alapján ugyanakkor az állampolgárokban bizonyos intézkedéseknél megtévesztést és ellenérzést kelt a kényszerítő eszközök viselése a köztisztviselőknél.

Fentiek alapján javaslatot teszek arra, hogy 2020. július 1-jétől a szombathelyi közterület-felügyelőknek a kényszerítő eszközök közül kizárólag vegyi eszközt kelljen minden esetben kötelezően maguknál tartaniuk az intézkedés kikényszerítése céljából, rendőrbotot és bilincset csak szükség esetén. A változtatás összhangban van a többi megyei jogú város gyakorlatával, amelyeknek csak mintegy a felében használják mind a 3 eszközt, a többi helyen csak egyet, de több városban egyet sem.

1. **A közterületi járőrszolgálat megerősítése**

A Közterület-felügyelet szerteágazó feladatai közül a városlakók számára a legfontosabb, hogy érzékeljék a folyamatos közterületi jelenlétet.

A szervezet 2019. december 31-ig engedélyezett létszáma 30 fő volt. Ebből 5-5 főt igényel a 24 órában működtetett térfigyelő ügyeleti szolgálat, illetve gyors reagálású egység. A rendelkezésre álló közterület-felügyelői teljes létszámból így – figyelemmel a szabadságokra, táppénzes állományra is – átlagosan mindössze 3 járőrpáros teljesíthetett szolgálatot. Ennek növelése a Közterület-felügyelet beolvadását követően kiemelt célként került meghatározásra.

A fentiekben már említésre került a hivatali átszervezésből adódó létszámnövekedés. Ugyanakkor a tapasztalatok alapján a közterületi jelenlét további bővítése indokolt, amelyre akár a Közterület-felügyelet által ellátott feladatok közötti átcsoportosítás is megoldást jelenthet. Indokolt a térfigyelő ügyeleti szolgálat 24 órában történő működtetésének felülvizsgálata is, hiszen az a többi megyei jogú város közül mindössze 4-ben működik ilyen módon, a közterület-felügyelet üzemeltetésében. A beolvadást követően megkezdődött a Közterület-felügyelet önálló intézményként 2019-ig kialakult szabályzatainak, eljárásainak, folyamatainak, köztük a térfigyelő kamerarendszer működésének az áttekintése. Ennek keretében sor került többek között az Ady téri telephely kameraszobájába korábban kihelyezett, 2016-ig működő, a térfigyelő szolgálatot végző munkatársakat megfigyelő kamera leszerelésére. Előzőek alapján javaslatot teszek arra, hogy a szeptemberi Közgyűlésre kerüljön felülvizsgálatra a térfigyelő kamerák működésének jelenlegi rendszere.

Kérem a Tisztelt Közgyűlést, hogy az előterjesztést megtárgyalni, a határozati javaslatot elfogadni, és a rendeletet megalkotni szíveskedjék.

**Szombathely, 2020. június „ ”**

**(: Dr. Nemény András :)**

**HATÁROZATI JAVASLAT**

**…/2020. (VI.25.) Kgy. számú határozat**

Szombathely Megyei Jogú Város Közgyűlése a *„Javaslat a Közterület-felügyelet tevékenységét érintő döntések meghozatalára”* című előterjesztést megtárgyalta, és az alábbi döntéseket hozta:

1. A Közgyűlés a Közterület-felügyelet 2020. január 1. napjától végzett munkájáról, illetve a veszélyhelyzet alatt végzett új feladatairól szóló tájékoztatást tudomásul veszi.
2. A Közgyűlés egyetért azzal, hogy a Közterület-felügyelet a feladatellátása során fordítson kiemelt figyelmet a városban tapasztalható koldulás, illetve közterületi szeszesital-fogyasztás visszaszorítására az előterjesztésben foglaltak szerint.
3. A Közgyűlés egyetért azzal, hogy a Közterület-felügyelet 2020. július 1. napjától az előterjesztésben megfogalmazottak szerint az alábbi feladatokat is ellássa:
4. a gyors reagálású csoport támogatása;
5. segítségnyújtás a fogyatékkal élőknek;
6. kutyabarát intézkedések;
7. csatlakozás a „Nyitott Városháza” programhoz.
8. A Közgyűlés úgy dönt, hogy a szombathelyi közterület-felügyelőknek 2020. július 1-jétől a jogszabályok által lehetővé tett kényszerítő eszközök közül kizárólag vegyi eszközt kell minden esetben kötelezően maguknál tartaniuk az intézkedés kikényszerítése céljából, rendőrbotot és bilincset csak szükség esetén.
9. A Közgyűlés felkéri a jegyzőt, hogy vizsgálja felül a térfigyelő kamerák működésének jelenlegi rendszerét.
10. A Közgyűlés úgy dönt, hogy a tudatmódosító szerek hatása alatt álló személyek közterületen való jelenlétének visszaszorítása érdekében együtt kíván működni a Szombathelyi Rendőrkapitánysággal az előterjesztésben foglaltak szerint. A Közgyűlés felhatalmazza a polgármestert, hogy a Szombathelyi Rendőrkapitánysággal az együttműködés részleteit dolgozza ki, a bevezetéséhez szükséges intézkedéseket tegye meg, és a szükséges költségvetési forrást biztosítsa.

**Felelős:** Dr. Nemény András polgármester

Horváth Soma alpolgármester

Dr. Horváth Attila alpolgármester

Dr. Károlyi Ákos jegyző

(a végrehajtás előkészítéséért:

Dr. Holler Péter, a Hatósági Osztály vezetője

Kalmár Ervin, a Városüzemeltetési és Városfejlesztési Osztály vezetője

Stéger Gábor, a Közgazdasági és Adó Osztály vezetője)

**Határidő:** 1-2. azonnal

3-4. 2020. július 1.

5. a szeptember havi Közgyűlés

6. azonnal